# Manta (peix)

* Aquest article tracta sobre l'espècie. Si cerqueu el tàxon genèric, vegeu «Manta (gènere)».
La manta o mantellina (Mobula mobular) és un peix cartilaginós batoïdeu de la família dels mobúlids, que viu a l'Atlàntic i a la Mediterrània. La seua pesca és ocasional amb xarxes.

## Morfologia

Pot assolir els 5,5 m de llargada i els 3,5 m d'ample. És capaç d'arribar a un miler de kg de pes. El disc és romboïdal i deprimit, molt més ample que llarg amb la vora anterior convexa i la part posterior còncava. A la cua, llarga i prima, apareix un agulló curt. El cap és ample i per davant apareixen unes prolongacions de les aletes. La boca és molt ampla i subterminal. Dents petites i nombroses. Els ulls es troben en posició lateral per davant dels espiracles. Les obertures branquials són àmplies. Tant les dorsals com les pelvianes, molt petites, es troben a l'inici de la cua. Les pectorals estan molt desenvolupades. Manca d'aleta caudal. El dors és negre amb reflexos blaus metàl·lics. El ventre és blanc.

## Ecologia

Apareix al Mediterrani occidental (ocasionalment i a l'estiu) i central. A l'Atlàntic apareix tant a la part oriental com a l'occidental. És una espècie epipelàgica oceànica que forma petits grups. Salta sovint, espectacularment, fora de l'aigua.
És planctòfaga puix que s'alimenta per filtració de zooplàncton i petits peixos pelàgics que captura amb l'ajut de les prolongacions cefàliques.
És un peix ovovivípar. El període de gestació és llarg (al voltant de 25 mesos) i només té una cria (molt rarament dues). Les cries neixen amb les pectorals enrotllades i fan 180 cm de llargada.

## Referències

* ↑ Mas Ferrà, Xavier i Canyelles Ferrà, Xavier: Peixos de les Illes Balears. Editorial Moll, Palma, maig del 2000. Manuals d'Introducció a la Naturalesa, 13. ISBN 84-273-6013-4. Planes 62-63.
* ↑ IUCN (anglès)
* ↑ Arkive.

## Bibliografia

* Bradai, M.N. i Capapé, C., 2001. Captures du diable de mer, Mobula mobular, dans le Golfe de Gabés (Tunisie meridionale, Méditerranée centrale). Cybium 25(4): 389-391.
* Hilton-Taylor, C., 2000. 2000 IUCN Red List of Threatened Species. IUCN, Gland (Suïssa) i Cambridge, la Gran Bretanya
* Nelson, J.S.: Fishes of the World. 3a edició. John Wiley; Sons Inc., Nova York, 1994
* Notarbartolo di Sciara, G. i Serena, F., 1988. Term embryo of Mobula (Bonnaterre, 1788) from the Northern Tyrrhenian Sea (Chondrichthyes, Mobulidae). Atti Soc. ital. Sci. Nat. Museo Civ. Stor. Nat. Milano 129(4): 396-400.
* Notarbartolo di Sciara, G. i Bianchi, I., 1998. Guida degli squali e delle razze del Mediterraneo. Franco Muzzio Editore.
* Serena, F.: Field identification guide to the sharks and rays of the Mediterranean and Black Sea. FAO, Roma, 2005
* Tortonese, E., 1957. Studi sui Plagiostomi. XI. Descrizione di un embrione di Mobula mobular. Bollettino di Zoologia 24(2): 45-47.
* Whitehead, P.J.P., Bauchot, M.L., Hureau, J.C., Nielsen, J. i Tortonese, E. (eds), 1984. Fishes of the North-eastern Atlantic and the Mediterranean Vol 1. UNESCO, París
* Wourms, J.P., 1977. Reproduction and development in chondrichthyan fishes. American Zoologist 17:379-410.

## Enllaços externs

* «Manta (peix)». Gran Enciclopèdia Catalana. Barcelona: Grup Enciclopèdia Catalana.